Dok svjetska potrošnja mesa raste, američki apetit opada
Američka ljubav za hamburger, čini se, jenjava; jača interes za vegetarijanskim jelima
Prema najnovijim podacima UN-a, Amerikanci jedu više mesa od bilo koga drugoga u svijetu. Ali američka ljubav za hamburger pomalo se, izgleda, hladi i to baš u vrijeme kad u svijetu raste apetit za hranu životinjskog porijekla. Ručak u Juice Joint Cafeu, u središtu Washingtona... Joe Yonan je veliki ljubitelj zdravih juha s njegova jelovnika. Yonan je certificirani kušač i ocjenjivač za barbecue, meso s roštilja. Ali u zadnje vrijeme, iz njegove je ljubavi za meso nestala strast, ona je danas više platonska. “Mislim da je meso divno i da može biti vrlo ukusno. Ja ga jednostavno više ne želim jesti.” To što Yonan kaže značajno je jer poznati je i nagrađivani urednik rubrike o hrani u Washington Postu, jednom od najvećih i najutjecajnijih američkih dnevnih listova. Yonan je nedavno prešao na vegetarijanstvo – dijelom iz zdravstvenih razloga, a dijelom stoga što ga se zasitio jer je zbog posla morao jesti previše mesa. Njegova rubrika, u kojoj je objasnio svoju odluku, privukla je mnoge pozitivne odgovore, kaže on, i to ne samo od vegetarijanaca. “Dobio sam e-mailove od ljudi koji su mi pisali ‘Nisam vegetarijanac/vegetarijanka, ali trudim se da to češće prakticiram kod kuće’”. Sve je više onih koji prelaze na vegetarijansku prehranu. Vladini podaci pokazuju pad od 6%, po osobi, u potrošnji mesa, u razdoblju od 2006. do 2010. godine; to je prvi značajan pad u više desetljeća. Do njega je, barem dijelom, došlo iz ekonomskih razloga: porast cijena i slabo američko gospodarstvo učinili su meso manje dostupno potrošačima. Ali razlog tomu je i generacijski, kaže Lester Brown, stručnjak za okoliš pri institutu Earth Policy. “Mladi danas nisu više toliko orijentirani na meso i krumpir kao što su to bile prethodne generacije.” Briga za zdravlje jedan je razlog. Mnoga istraživanja upućuju na povezanost konzumiranja mesa s povećanim opasnostima od srčanog i moždanog udara i raka. “Počinjemo shvaćati da previše crvenog mesa nije za nas dobro,” kaže Lester Brown. Restorani na to odgovaraju s bezmesnim opcijama. U Nage Bistrou, u Washingtonu, chef Christopher Roberson, potiče ljude da barem jednom tjedno, na Bezmesni ponedjeljak, jedu vegetarijansku hranu. “Ljudi kažu – ne vjeruj mršavom kuharu. Ja kažem – ne vjeruj debelome, jer napravit će isto i od tebe.” I dok u Sjedinjenim Državama bezmesni obroci postaju sve traženiji, potražnja za mesom u rastućim gospodarstvima raste usporedno s prosperitetom, kaže Lester Brown. “U drugim dijelovima nerazvijenog svijeta, potrošnja mesa raste vrlo brzo. Brazil je jedan primjer i to se naročito odnosi na govedinu, također svinjetinu. A u Kini vidimo enormni porast u potrošnji mesa tijekom zadnjih par desetljeća.” Za ishranu stoke potrebna je ogromna količina žitarica i vode, a to, ističe Brown, predstavlja ozbiljnu opasnost po okoliš. “Kad bi cijeli svijet dostigao američku razinu potrošnje žitarica, trebale bi nam sasvim sigurno dvije planete veličine naše, sada možda i tri.” Hamburger danas još vlada roštiljem, ali veggie burger bi mogao rezervirati svoje mjesto za našim sutrašnjim stolom.